Vernaamste damme nou nóg voller | Netwerk24
Vernaamste damme nou nóg voller
Deur Michelle Van Der Spuy 06 Augustus 2018 06:00
Damvlakke van die grootste damme in die Wes-Kaapse watervoorsieningstelsel het weer die afgelope week gestyg en staan tans op 56,8%.
Die Bergrivierdam, wat tans 86,4% vol is, is meer as dubbel so vol as verlede jaar hierdie tyd toe dit slegs 41% vol was.
Wemmershoekdam, wat tans 84,1% vol is, is ook aansienlik voller as verlede jaar, maar bykans 1% leër as verlede week toe dit 84,8% vol was.
Daar sal egter nog baie reën moet val voor die nasionale regering dit sal oorweeg om waterbeperkings te verminder.
Volgens Rashid Khan, gebiedshoof van die departement van water en sanitasie, sal die beperkings slegs opgehef word sodra die gemiddelde damvlakke in die Wes-Kaap tot 85% gestyg het.
Luidens 'n persverklaring wat onlangs deur Stad Kaapstad uitgereik is, is 'n ondersoek na die verslapping van waterbeperkings aan die departement van water en sanitasie deurgegee, maar daar is geen behoefte om heeltemal daarmee weg te doen nie.
"Ons verwag dat 'n mate van beperkings steeds nodig sal wees al word die damme heeltemal vol. Kaapstad het eintlik nog altyd reëlings rakende waterbeperkings gehad as 'n proaktiewe manier om water te bestuur."
Die Wes-Kaap is vanjaar in 'n veel beter posisie as wat dit verlede jaar op dieselfde tydstip was. Die vernaamste damme in die provinsie is dubbel so vol as wat dit hierdie tyd verlede jaar was.
Wes-Kapenaars word steeds aangemoedig om soveel as moontlik water te bespaar sodat daar genoeg water is om die provinsie deur die somermaande te kry.